L-imġiba tagħhom mal-Kangħanin "Meta l-Mulej, Alla tiegħek, ikun wasslek fl-art li se tidħol fiha biex teħodha f'idejk, u jkun keċċa 'l barra l-ħafna ġnus minn quddiemek, il-Ħittin, il-Girgasin, l-Amurrin, il-Kangħanin, il-Periżżin, il-Ħiwwin u l-Ġebusin, seba' ġnus akbar u aqwa minnek; u meta l-Mulej, Alla tiegħek, ikun irħiehom f'idejk, u int tkun għelibthom, eqridhom u tidħol f'ebda patt magħhom, u tħennx għalihom. La titħattinx magħhom. Lil bintek tagħtihiex lil binhom, u anqas ma tieħu lil binthom għal ibnek. Għax dan ibiegħed lil ibnek minni biex iservi allat oħra, u jixgħel imbagħad il-Mulej bl-għadab kontra tagħkom u jeqridkom minnufih. "Imma hekk għandkom tagħmlulhom: iġġarrfu l-artali tagħhom, tfarrku l-plieri tagħhom, tqaċċtu x-xbihat tagħhom tal-Asera , u l-idoli tagħhom taħarquhom bin-nar. Għax inti poplu qaddis għall-Mulej, Alla tiegħek; minn fost il-popli kollha li jinsabu fuq wiċċ l-art, lilek għażel il-Mulej, Alla tiegħek, biex tkun il-poplu miksub tiegħu. U l-Mulej tgħaxxaq bikom u għażilkom, mhux għax kontu kbar fil-għadd iżjed minn kull poplu ieħor, għax intom l-iċken fil-għadd fost il-popli kollha, iżda l-Mulej għażilkom għax ħabbkom, u għax ried iżomm il-ħalfa li ħalef lil missirijietkom; kien għalhekk li l-Mulej, b'id qawwija, ħariġkom u fdiekom minn dar il-jasar, minn id il-Fargħun, is-sultan tal-Eġittu. "Agħraf, mela, li l-Mulej, Alla tiegħek, hu Alla; Alla l-fidil, li jżomm għal elf nisel il-patt u t-tjieba tiegħu ma' ħbiebu u ma' dawk li jħarsu l-kmandamenti tiegħu; imma jitħallas f'wiċċhom stess mill-għedewwa tiegħu billi jeqridhom; ma joqgħodx jitlajja mal-għadu tiegħu, imma f'wiċċu jitħallas minnu. Ħares, mela, il-kmandamenti u l-liġijiet u d-digrieti li jiena llum qiegħed nordnalek, biex tagħmel kif jgħidu huma. U jekk inti tisma' dawn l-ordnijiet u tħarishom u tagħmilhom, il-Mulej, Alla tiegħek, iħares il-patt u t-tjieba li ħalef lil missirijietek; u jħobbok, u jbierkek u jkattrek, ibierek frott ġufek u frott artek, il-qamħ tiegħek, l-inbid tiegħek, iż-żejt tiegħek, il-frieħ tal-bhejjem tiegħek, u l-għalel tal-imrieħel tiegħek, fl-art li ħalef li jagħti lil missirijietek. "Imbierek tkun int aktar mill-popli kollha; ħadd fik ma jkun ħawli jew ħawlija, u lanqas fost il-bhejjem tiegħek. Il-Mulej iwarrab minnek kull mard u ma jġibx fuqek il-mardiet koroh tal-Eġittu, li inti taf bihom, imma jitfagħhom fuq kull min jobogħdok. Int tibla' l-popli kollha li l-Mulej, Alla tiegħek, se jerħi f'idejk. Ma għandhiex tħenn għajnek għalihom u ma għandekx tadura l-allat tagħhom, għax inkella dan ikun nasba għalik. Alla jeqred il-ġnus "Jekk qatt tgħid f'qalbek: 'Akbar minni huma dawn il-ġnus, kif qatt nista' naqlagħhom 'il barra?' la tibżax minnhom; ftakar sewwa x'għamel il-Mulej, Alla tiegħek, lill-Fargħun u lill-Eġittu kollu, it-tiġrib kbir li rajt b'għajnejk, u s-sinjali u l-għeġubijiet, u l-qawwa tal-id u d-driegħ merfugħ, li bihom ħarġek il-Mulej, Alla tiegħek. Hekk jagħmel il-Mulej, Alla tiegħek, lill-ġnus kollha, li int qiegħed tibża' minnhom. U saħansitra ż-żnażan jibgħat il-Mulej, Alla tiegħek, fuqhom, sa ma jinqerdu dawk li jkun baqa' jew li jkunu nħbew minnek. La titbeżżax quddiemhom għax il-Mulej, Alla tiegħek, f'nofsok, Alla kbir u tal-biża'. U 'l dawn il-ġnus il-Mulej, Alla tiegħek, ikeċċihom bil-qajla l-qajla minn quddiemek; ma tistax teqridhom malajr, li ma joktrux aktar minnek il-bhejjem tax-xagħri. U l-Mulej, Alla tiegħek, jitlaqhom f'idejk, u jħarbathom tħarbita kbira sakemm jeqridhom. U jerħi s-slaten tagħhom f'idejk, u int tħassar isimhom minn taħt is-smewwiet; ebda bniedem ma jiqaflek sakemm ma tkunx qridthom. Ix-xbihat tal-allat tagħhom taħraqhom bin-nar, la tiklibx għall-fidda u d-deheb ta' fuqhom u teħodhom għalik, inkella taqa' fix-xibka, għax dawk il-ħwejjeġ jistkerrahhom il-Mulej, Alla tiegħek. Iddaħħalx f'darek ebda ħaġa mistkerrha, inkella tkun meqrud bħalha; għandek titqażżiżha u tistkerahha, għax ħaġa misħuta hi.